1Maténana Ahab arung Israél, maronta’ni wanuwa Moab lao ri Israél.
2Riséuwaé esso Arung Ahazia polé ri Israél menrungngi polé ri légo-légo langga yasé’na saorajana ri Samaria, namalo ladde’na. Nanasuroni tauwé untu’ makkutangngi ri Baal-Zébub, déwatana kota Ekron ri Filistin, majjappa muwiga matu iyaré’ga dé’.
3Iyakiya malaéka’na PUWANGNGE suroi Elia, nabi polé ri Tisbe, lao méwai sita iyaro sining surona Arung Ahazia untu’ makkeda, "Dé’ga gaga Allataala ri Israél angkanna maéloko lao méllau panunju ri Baal-Zébub, déwatana kota Ekronro?
4Powadangngi arungngé makkedaé, makkeda makkuwaiyé PUWANGNGE, ‘Dé’ muwajjappa matu, matéko matu!’" Purana napogau’ Elia iyaro paréntana PUWANGNGE,
5lisuni iyaro sining suroé ri arungngé, namakkutanana arungngé, "Magi mulisu?"
6Nappébali mennang, "Engka séddi worowané polé méwaki sita, sibawa suroki lisu untu’ powadai lao ri Datu makkedaé makkeda makkuwaiyé PUWANGNGE lao ri Datu, ‘Dé’ga gaga Allataala ri Israélié, namusuroi méllau panunju ri Baal-Zébub, déwatana kota Ekron? Dé’ muwajjappa matu, matéko matu!’"
7Nakkutana arungngé, "Pékkugi tappana iyaro tauwé?"
8Nappébali mennang, "Jumba sibawa babbanna poléi ri bingkulangngé." Nakkeda arungngé, "Oh, Elia iyaro!"
9Nanasurona séddi parawira silaong limappulo tau ana’ buwana lao tikkengngi Elia. Laoni iyaro parawiraé nanaruntu’ni Elia mattengngang tudang riséddié bulu-bulu. Nakkeda iyaro parawiraé, "Eh atanna Allataala, naparéntakko arungngé nonno!"
10Nappébali Elia, "Rékko mémekka atanna Allataala, sitinajai nonno apié polé ri langié sibawa tunuko enrengngé sininna ana’ buwamu!" Iyatoro wettué nananonno apié sibawa tunui iyaro parawiraé silaong iya limappulo ana’ buwana.
11Nainappa suro arungngé parawira laingngé silaong limappuloto tau ana’ buwana. Laoni mennang sibawa makkeda lao ri Elia, "Eh atanna Allataala, naparéntakko arungngé nonno iyato makkekkuwangngéwé!"
12Nappébali Elia, "Rékko atannaka Allataala, sitinajai nonno apié polé ri langié sibawa tunuko gangka cappu silaong sininna ana’ buwamu!" Iyatoro wettué nanonno apié polé ri Allataala sibawa tunui iyaro parawiraé gangka cappu sibawa iya limappulo ana’ buwana.
13Siseppi arungngé suro séddi parawira silaong limappulo tau ana’ buwana. Iyaro parawiraé ménré’ni ri bulu-bulué na lettunana ri yolona Elia makkaluttuni sibawa makkeda, "Addampengekki, éh atanna Allataala! Amaséika silaong sininna iyaé ana’ buwaku. Aja’ taunoki!
14Duwa parawira iya laingngé silaong ana’ buwana mennang maténi nanré api polé ri langié, iyakiya uwéllauwi, amaséika!"
15Iyatoro wettué nakkeda malaéka’na PUWANGNGE lao ri Elia, "Aja’ mumétau! Accowéno nonno polé ri buluéwé." Rimakkuwannanaro laoni Elia silaong parawiraéro ri arungngé.
16Nakkeda Elia ri arungngé, "Makkedai PUWANGNGE, ‘Musuroi tauwé méllau panunju ri Baal-Zébub déwatana kota Ekron samanna ri Israélié dé’gaga Allataala iya weddingngé ritanai. Rimakkuwannanaro dé’ muwajjappa matu, matéko matu!’"
17Namaténa Ahazia pada-pada iya napowadaé PUWANGNGE naolai Elia. Nasaba Ahazia dé’ nappunnai ana’ worowané, Yoram silessurenna mancaji arung sulléiwi. Iyaro kajajiyangngi ri taung maduwaé apparéntanna Yéhoram ana’na Yosafat, arunna Yéhuda.
18Curita laingngé passalenna aga iya napogau’é Arung Ahazia riyokii ri laleng kitta Sejarana Arung-ngarunna Israélié.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn